વાઘેલાએ આજે ગાંધીનગર ખાતે પત્રકારોને સંબોધતાં જણાવ્યું હતું કે, ‘ગુજરાત આતંકવાદી કૃત્ય અને સંગઠિત ગુના નિયંત્રણ વિધેયક’ જે છેલ્લા ૧૫ વર્ષથી ગાંધીનગર-દિલ્હીના આંટાફેરા મારે છે એ બિલ ફરી સપ્રેમ ગુજરાત સરકારને રાષ્ટ્રપતિ અને કેન્દ્રના ગૃહ મંત્રાલયે પરત મોકલી આપ્યું છે. અહમ્, અભિમાનની એક મર્યાદા હોય છે. સરકાર નફફટ બનીને પોતાનો અહમ સંતોષવા માટે ફરી પણ બિલ માટે પ્રયત્ન કરવાની હોય તો ભાજપની ગુજરાતની સરકાર માટે તે શરમજનક કહેવાય, અપમાનજનક પણ કહેવાય. રાજકારણમાં હિસાબ-કિતાબ પતાવવા માટે કાયદાનો આશરો લેવો ન જોઈએ. કાયદાના નિષ્ણાત અધિકારીઓ કે જે સરકારની કરોડરજ્જુ સમાન હોય છે, જે અધિકારીઓને કાયદાની મર્યાદા, દેશનું બંધારણ, કેન્દ્ર સરકારના ગૃહ મંત્રાલયની માહિતી, નાગરિક સ્વાતંત્ર્યના મુદ્દા વિગેરે ખબર હોવા છતાં તેવા લોકોએ સરકારની ખોટી હામાં હા કરીને જે બિલ અને તેમાં સુધારા સૂચવ્યા હોય, તેમની સામે પગલાં લેવા જોઈએ. આવા અધિકારીઓએ તેનો અમલ ન કરતા બહુ બહુ તો ‘મા ને બાપની વહુ’ લખીને બિલ પાછું મોકલી આપ્યું છે, આવા અધિકારીઓ કે જે ગુજરાતની પ્રજાની આબરૃ આ સરકારના માધ્યમથી ઓછી કરી રહ્યા છે તેઓને સસ્પેન્ડ કરવા જોઈએ, નોકરીમાંથી રિટાયર્ડ કરવા જોઈએ.